L-Università ta' East Anglia fir-Renju Unit qed tmexxi studju ta' 12-il ġimgħa dwar jekk il-Vitamina A tistax tintuża biex tittratta t-telf tax-xamm f'pazjenti li qabadhom il-Covid-19. L-istudju qiegħed isir minħabba li riċerkaturi mir-Renju Unit jemmnu li dan il-metodu jista' jgħin lill-pazjenti li x-xamm tagħhom ġie affettwat. Minbarra li l-Vitamina A hija tajba biex izzomm is-sistema immunitarja tal-ġisem, din il-vitamina tgħin biex iżżomm il-ġilda ta' ġol-imnieħer b'saħħitha. It-telf tax-xamm huwa sintomu komuni tal-Covid-19. Filwaqt li ħafna pazjenti jirnexxielhom jirkupraw dan is-sens, ħafna oħrajn jibqgħu jsofru min-nuqqas ta' xamm. Bħala parti mill-istudju, xi pazjenti se jingħataw qtar tal-imnieħer ta' din il-vitamina. Għan ieħor tal-istudju jinvolvi numru ta' scans tal-imħuħ tal-pazjenti li juru jekk il-vitamina tkunx għenet fl-irkupru tan-nervituri ġewwa l-imnieħer. Ir-riċerkatur ewlieni tal-istudju, il-Professur Carl Philpott, qal li t-tim ta' riċerkaturi jixtieq isir jaf jekk il-Vitamin A tgħinx lin-nervituri tal-imnieħer li jkunu sofrew ħsara. "Se nfittxu bidliet fiż-żona 'l fuq mill-imnieħer, fejn in-nervituri jmorru għall-moħħ", Philpott spjega. Il-Prof. Philpott qal ukoll li l-istudju se jħares ukoll lejn partijiet tal-moħħ marbuta max-xamm. Taf lil xi ħadd li kellu l-Covid-19 u baqa' ma jxommx? Ikkummenta hawn taħt jew ibagħtilna fuq info@newsbook.com.mt Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_615ae901581d1_rand.td-a-rec-img{text-align:left}.td_uid_3_615ae901581d1_rand.td-a-rec-img img{margin:0 auto 0 0}